**НАЦРТ**

**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за животна средина и просторно планирање |
| Назив на предлогот на закон: | Предлог на Закон за управување со пакување и отпад од пакување |
| Одговорно лице и контакт информации: | Ана Каранфилова Мазнева, Раководител на Секторот за управување со отпад |
| Вид на Извештај: | Нацрт  Предлог |
| Обврската за подготовка на предлогот на закон произлегува од: | Годишна програма за работа на Владата на Република Северна Македонија  НПАА  Заклучок на Владата на Република Северна Македонија  Друго -усогласување со новиот Закон за прекршоците |
| Поврзаност со Директивите на ЕУ: | Директивата на Европскиот Парламент и на Советот од 20 Декември 1994 година за пакување и за отпад од пакување (94/62/EC) |
| Дали нацрт извештајот содржи информации согласно прописите кои се однесуваат на класифицираните информации: | Да  Не |
| Датум на објавување на нацрт Извештајот на ЕНЕР: | 3.12.2019 година |
| Датум на доставување на нацрт Извештајот до Министерството за информатичко општество и администрација: |  |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат | Декември – јануари 2019/2020 |

**1. Опис на состојбите во областа и дефинирање на проблемот**

* 1. **Опис на состојбите**

Република Северна Македонија генерално се соочува со предизвици во однос на управувањето со отпадот. Управувањето со отпадот од пакување претставува еден сегмент на управувањето со отпад во Република Северна Македонија.

Управувањето со пакување и отпад од пакување во Република Северна Македонија е уредено со Законот за управување со пакување и отпад од пакување (“Службен весник на Република Северна Македонија” бр. 161/2009; 17/2011; 47/2011; 136/2011; 6/2012; 39/2012; 163/2013; 146/2015 и 39/2016)). Овој закон се применува на сите видови на пакувањa кои се пуштаат на пазарот на територијата на Република Северна Македонија и на целиот отпад од пакување кој се создава во домаќинствата и од вршењето на индустриска, трговска, продажна, услужна, административна, како и друга дејност на територијата на Република Северна Македонија, без оглед на видот на материјалот на пакувањето и на отпадот од пакување. Законот во моментот на усвојување се усогласуваше со Директивата на Европскиот Парламент и на Советот од 20 Декември 1994 година за пакување и за отпад од пакување (94/62/EC).

Сегашниот Закон за управување со пакување и отпад од пакување ја утврдува рамката за управување со пакување и отпад од пакување, која претежно се заснова на начелото на одговорност на производителот. Врз основа на направените анализи, досегашниот систем за управување со пакување и отпад од пакување се спроведуваа од неколку самостојни и колекетивни постапувачи за управување со отпад од пакување кои ги спроведуваат обврските на производителите што произлегуваат од овој закон. Но, значителен дел на производители на пакувања се уште не се приклучиле кон воспоставените системи. Од таа причина, меѓу другите, резултатите од неговото спроведување покажаа слабости и неможност да се постигнат пропишаните цели на законот.

Воедно, на ниво на ЕУ заради спроведување на принципот на циркуларна економија Директивата 94/62/ЕЗ е изменета со Директива (ЕУ) 2018/852 на Европскиот парламент и на советот од 30 мај 2018 година за изменување на Директивата 94/62/EЗ за пакување и отпад од пакување. Овие измени на Директивата не се транспонирани во Законот за управување со пакување и отпад од пакување и како такви истите треба да се транспонираат во националното законодавство.

Во овој поглед, предлог законот е резултат на потребата за доусогласување на националното законодавство со законодавството на ЕУ како и формулирање на нови законски решенија кои ќе го подобрат спроведувањето на правната рамка за управување со пакување и отпад од пакување.

* 1. **Причини за проблемите кои се предмет на разгледување**

Постојат неколку причини од кои произлезе потребата за нови законски решенија за управување со пакување и отпад од пакување, и тоа:

* потребата за доусогласување на националното законодавство со последните измени на Директивата 94/62/EЗ за пакување и отпад од пакување;
* потребата за исклучување од примена на одредбите на законот кои се однесуваат на колективните и самостојните системи, кои од сега понатаму ќе се уредуваат со посебен Законот за проширена одговорност на производителите во управување со посебните текови на отпад,
* потребата за идентификација на сите производители кои пласираат пакувања на пазар во Реублика Северна Македонија, со тоа што се воспоставува обврска за регистрација на производителите во Министерството за животна средина и просторно планирање (МЖСПП),
* со регистрацијата на сите субјекти кои пуштат на пазар спакувани стоки, МЖСПП ќе има увид и можност да утврди дали производителите се вклучени во колективните системи за управување со отпад од пакување,
* воспоставување на обврска на производителите од странство кои не се регистрирани во Република Северна Македонија, а кои пуштат на пазар на спакувани стоки од странство преку е-трговија да назначан застапник кој ќе биде одговорен за управување со отпадот од пакување,
* детално утврдување на обврските на економските оператори во управувањето со пакување и отпад од пакување, и
* воспоставување на правна рамка за забрана за пуштање на пазар на пластични кеси за носење на стоки и потикнување на користењето на кеси за повеќекратна употреба.

**2. Цели на предлог регулативата**

Основните цели на овој предлог закон се:

* намалување до најмало можно ниво на негативното влијание на пакувањето и на отпадот од пакување врз животната средина и врз здравјето на луѓето, и
* унапредување на стандардите за заштита на животната средина од страна на економските оператори во текот на животниот циклус на пакувањето, а особено при третманот, повторната употреба, преработката и отстранувањето на отпадот од пакување.

Покрај основните цели, во согласност со начелото на циркуларна економија, со овој предлог закон треба да се постигнат и следниве цели:

* да се спречи создавањето на отпадот од пакување;
* да се намали и ограничи употребата на штетни метали и материи и други отровни супстанци во пакувањето, и со тоа да се постигне намалување на токсичноста на отпадот од пакување;
* да се постигне одделно собирање на отпадот од пакување на местото на неговото создавање;
* да се постигне високо ниво на повторна употреба, рециклирање и други видови на преработка на отпадот од пакување, со тоа и намалување на депонирањето на отпадот од пакување;
* да се обезбедат поволни услови за воспоставување и развој на пазарот за повторно употреба, рециклирање и други начини на преработка на отпадот од пакување;
* да се обезбеди функционирање на пазарот без пречки во трговијата и обезбедување на еднаква положба на пазарот на домашните и странските правни и физички лица, како и избегнување на трговските бариери кои можат да го нарушат конкуренцијата во пазарот;
* намалување на потрошувачката на енергија и на употребата на примарни суровини при производството на пакување и поттикнување на третманот на отпадот од пакување;
* да се поттикнува користење на најдобри достапни технологии за третман, преработка и рециклирање на отпадот од пакување, и
* да се обезбедат услови за да се поттикне производството на пакување за повторна употреба кое е биоразградливо.

**3. Можни решенија (опции)**

Опис на можните решенија (опции) за решавање на проблемот

При подготовката на предлог законот беа разгледани две опции и тоа:

***3.1. ОПЦИЈА 1 - „не прави ништо“ не донесување на нов* Закон *за управување со пакување и отпад од пакување***

Со оваа опција состојбата во управувањето со пакување и отпад од пакување ќе остане непроменета т.е. постои многу мала веројатност дека ќе се случат крупни позитивни промени во досегашното управување со пакување и отпад од пакување за да се отстранат слабостите при спроведување на законот.

Воедно, усвојувањето на новиот Закон за управување со отпадот и Законот за проширена одговорност на производителот во управувањето со посебните текови на отпад, внесуваат нов пристап во управувањето со отпадот во Република Северна Македонија, такашто и ќе создадат тешкотии на спредување на барањата на постојниот Закон за управување со пакување и отпад од пакување.

Преку опцијата „не прави ништо“, обврската за усогласување на националното законодавство со важечкото законодавство на Европската Унија т.е. со Директивата 94/62/EЗ за пакување и отпад од пакување, ќе остане делумно усогласена и обврска за усогласување ќе се одложува за нареден период.

**3.2 *ОПЦИЈА 2 – донесување на нов Закон за управување со пакување и отпад од пакување***

Реализацијата на оваа опција би значело:

* забрзување на процесот на усогласување на националното законодавство со законодавството на ЕУ;
* прилагодување на законодавство за отпад од пакување со новиот пристап на управување со отпадот воведен со Законот за управување со отпадот и Законот за проширена одговорност на производителите во управувањето со посебните текови на отпад;
* допрецизирање на законските одредби и обврските на економските оператори кој ќе придонесува кон ефикасно спроведување на системот за управување со пакување и отпад од пакување во Република Северна Македонија.

Имено, со оваа Опција ќе се отстранат суштинските слабости во управувањето со пакување и отпад од пакување кои се покажа во изминатиот период. Воедно, усвојувањето на новиот Закон ќе значи исполнување на обврската на Република Северна Македонија за транспонирање на европското законодавство во националното законодавство.

1. **Проценка на влијанијата на регулативата**

Можни позитивни и негативни влијанија од секоја од опциите:

**Опција 1 „не прави ништо“**

*4.1 Економски влијанија*

*Негативни влијанија*

Досегашното спроведување на Законот за управување со пакување и отпад од пакување, покажува дека не сите производители на спакувани производи кои пласираат производи во пазарот на Република Северна Македонија се приклучени кон воспоставените индивидуални и колективни системи, односно тие што не се приклучени во системите не го плаќат редовно пропишаниот надоместок. Во ваква ситуација, доколку се продолжува со истиот пристап економски ќе бидат оптеретени само лојалните производители кои одлучиле да ги исполнуваат законските барања.

*4.2 Фискални влијанија*

*Негативни влијанија*

Неспроведувањето на сегашните законски барања, влијае врз животната средина и здравјето на граѓаните со тоа што се очекува и зголемување на болничките трошоци за луѓето и зголемување на трошоците на државата за здравствена заштита. Дополнително, ваквата состојба доведува до трошоци од аспект на користење на боледувања кои се товар на Фондот за здравствено осигурување.

Постојниот закон пропишува плаќање на надоместок од страна на производителите кои не се приклучени во самостојните или колективните системи за управување со пакување и отпад од пакување. Со новите законски решенија, ќе се намалува можноста за избегнување на плаќањето на надоместокот како и се воведува обврска за Управата за јавни приходи да го следи плаќањето на надоместокот од обврзниците.

*4.3 Социјални влијанија*

*Позитивно влијание*

Делумно. Постојниот Закон несомнено ја подобри состојбата во поглед на социјалните влијанија споредено со состојбата пред неговото донесување (основање на неколку собирачи и колективни постапувачи кои донесоа и одреден број нови работни места ), но потенцијалот на овој сектор не е целосно искористен.

*Негативни влијанија*

Досегашното спроведување на правната рамка за управување со пакување и отпад од пакување покажа низок степен на собирање, преработка и рециклирање на отпадот од пакување.

Недоволното искористување на отпадот од пакување како ресурс преку повторна употреба и рециклирање значи намалени можности за отворање на нови капацитети за преработка и рециклирање со тоа што и намалени можности за отварање на нови работни места со тоа што и негативно се влијае врз стапката на невработеност во државата.

*4.4 Влијанија врз животната средина*

*Негативни влијанија*

Со изборот на опцијата “Не прави ништо” се доведува во прашање спроведувањето на сегашниот закон поради новиот пристап за управување со посебните текови на отпад воведен со новите закони (Законот за управување со отпадот и Законот за проширена одговорност на роизводителот во управувањето со посебните текови на отпад). Истотака, идентификуваните правни недостатоци во сегишниот закон ќе продолжуваат да бидат пречка за надминување на негативните влијанија врз животната средина кои веќе се манифестираат како на пример:

* недоволно одделно собирање на отпадот од пакување,
* отсранување на отпадот од пакување како несортиран комунален отпад,
* отстранување на отпадот од пакување преку депонирање поради несортирањето,
* користење на природните ресурси наместо рециклирање на материјалите,
* негативно влијание на отпадот од пакувањето врз животната средина и врз здравјето на луѓето,
* постојано зголемување на користењето на пластични кеси кои имаат големо негативно влијание врз животната средина и
* други негативни влијанија.

*4.5 Административни влијанија и трошоци*

*а) трошоци за спроведување*

Нема влијание.

*б) трошоци за почитување на регулативата.*

Нема влијание.

***Опција 2 Донесување на нов Закон за управување со пакување и отпад од пакување***

Можни позитивни и негативни влијанија:

*4.1* ***Економски влијанија***

Спроведувањето на новиот Закон за управување со пакување и отпад од пакување ќе има позитивни влијание врз економија и тоа:

* создава еднакви услови за домашни и странски производители кои пуштат на пазар спакувани стоки;
* ќе ја елиминира нелојалната конкуренција меѓу компаниите кои пуштат на пазар спакувани стоки од кои настанува отпад од пакување;
* ќе се создаде простор за отворање на нови компании, првенствено мали и средни во подрачјето на собирање, транспорт, третман и повторна употреба на отпад од пакување;
* ќе го намали, а на подолг рок и ќе го елиминира постапувањето со отпадот од пакување на незаконски начин;
* ќе овозможи достапност на суровини за рециклаторите кои моментално функционираат во државата, а ќе поттикне и отворање на нови компании за рециклирање,
* отворање на нови работни места и подигнување на животниот стандард.

Економските оператори во управувањето со пакување и отпад од пакување се очекува да имаат трошоци за операциите за собирање, транспорт, третман, информирање на јавноста и како други административни трошоци. Овие трошоци производителите ги имале и согласно сегашниот ситем.

Како дополнителни трошоци, економските оператори ќе ги имаат трошоци за отворање на банкарски гаранции и трошоците за финансирање на системите за управување со отпад од пакување.

4.2 ***Фискални влијанија***

*Негативни:* Со предлог законот не се воспоставуваат големи обврски за државните органи кои би наметнувале дополнителни средства за буџетот на централната или локалната власт.

*Позитивни:* Со новиот закон се потврдува досегашниот систем за определување на надоместок за постапување со отпад од пакување, и истиот се унапредува во смисла на ограничување на можноста за неплаќање на надоместокот.

Според одредбите на Законот, производителот е должен да обезбеди финансиска гаранција за да го гарантира исполнувањето на обврските од законот, а доколку производителот преку колективниот постапувач не ги остварува законските обврски и националните цели, ќе биде активирана финансиската гаранција на начин како што е предвидено со Законот за проширена одговорност на производителите во управувањето со посебните текови на отпад. Средствата од финансиската гаранција се непланиран приход на Буџетот на Република Северна Македонија, а ќе се користат за реализација на Програмата за управување со посебните текови на отпад.

*4.3 Социјални влијанија*

Позитивни: Со примената на новиот предлог закон се очекува да се зголеми собирањето, преработката и рециклирањето на отпадот од пакување. При што се очекува да се развие пазарот на преработка и рециклирање со тоа и зголемување на работните места во овој сектор.

Очекуваните позитивни влијанија врз животната средина ќе го намалат и ризикот од заболувања на населението, со што ќе се намалат и трошоците на јавниот здравствен сектор и трошоците на граѓаните за евентуално лекување.

Негативни:

Можни се незначителни влијанија во однос на:

* зголемувањето на продажните цени на спакуваните производи што може да има влијание врз животниот стандард на населението, и
* поради воведувањето на надоместокот за биоразградливи кеси, користењето на биоразградливи кеси ќе се намали со тоа што може да се намали и работната сила во субјектите кои произведуваат пластични кеси.
  1. *Влијанија врз животната средина*

Позитивни влијанија:

Предлог законот, како и сегашниот закон прецизно ги пропишува барањата кои треба да ги исполнуваат пакувањата пред да се пуштат на пазар во Република Северна Македонија, и тоа:

* барања во однос на производството и составот на пакувањето
* барања во поглед на природата на пакувањата кои се наменети за повторна употреба
* барања во поглед на погодноста на пакувањето за преработка
* барања во поглед на нивото на концентрација на тешки метали во пакувањето
* бримена на стандарди при управувањето со пакување и отпад од пакување
* идентификација и означување на пакувањето

Заради намалување на прекумерното користење на пластичните кеси, предлог законот забранува пуштање на пазар на пластични кеси за носење на стоки и потикнува пуштање на пазар на биоразградливи кеси со плаќање на надоместок од срана на крајните корисници. Ова мерка се очекува да ги охрабри крајните корисници да користат кеси за повеќекратна употреба, со тоа што се очекува да се намали користењето на пластичните кеси.

Воедно, новиот предлог закон пропишува нови цели за собирање, преработка и рециклирање како и предвидува можност за производителите да утврдуваат „Прилагодени цели“ за примарното пакување. Преку овој инструмент се потикнува повторната употреба на примарно пакување.

Со примената на барањата од новиот предлог закон, се очекува да се постигнат националните цели за собирање, повторна употреба, преработка и рециклирање, со тоа што ќе се обезбеди минимизирање на отпадот од пакување кој ќе се отстрануваат на депонии, а со тоа ќе се обезбедуваат материјални ресурси кои се замена и истовремено заштеда на природните ресурси.

Негативно влијание: Не се очекуваат негативни влијанија врз животната средина и здравјето на луѓето.

*4.5 Административни влијанија и трошоци*

*а) трошоци за спроведување*

На подолг рок, со модернизацијата на системот за евиденција на податоците од економските оператори вклучени во управувањето со пакување и отпад од пакување се очекува намалување на административните трошоци кај државните органи и економските оператори.

*б)трошоци за почитување на регулативата*

Нема влијание.

**5. Консултации**

*5.1 Засегнати страни и начин на вклучување*

Предлог законот е објавен на веб страната на Министерството за животна средина и просторно планирање и ЕНЕР.

Предлог законот ќе се достави на мислење до:

* Органи на државната управа
* Министерство за финансии;
* Секретаријат за законодавство;
* Министерство за економија;
* Министерство за локална самоуправа;
* Државен пазарен инспекторат;
* Државен комунален инспекторат;
* Државен санитарен и здравствен инспекторат;
* Инспекциски Совет на Република Македонија;
* Управа за јавни приходи.
* Единици на локалната самоуправа:
* Заедница на единиците на локална самоуправа;
* Стопански комори:
* Стопанска Комора на Република Македонија
* Сојуз на стопански комори на северозападна Македонија
* Невладин Сектор

Прибавените мислења ќе се разгледаат и ќе бидат земени предвид, a по извршеното усогласување соодветно ќе се вградат во законот.

*5.2 Преглед на добиените и вградените мислења*

Се уште не се добиени мислења.

*5.3 Мислењата кои не биле земени предвид и зошто*

Се уште не се добиени мислења.

**6. Заклучоци и препорачано решение**

*6.1 Споредбен преглед на позитивните и негативните влијанија на можните решенија (опции)*

***ОПЦИЈА „*Не прави ништо*“***

Позитивни влијанија –нема, освен делумно социјално влијание

Негативни влијанија –има во следните аспекти:

* Негативни економски влијанија
* сегашната правна рамка не ја откорнува нелојалната конкуренција, од причина што законот не обезбеди приклучување не сите производители на спакувани производи во индивидуалните и колективните системи
* Негативни фискални влијанија
* неспроведувањето на сегашните законски барања, влијае врз животната средина и здравјето на граѓаните со тоа што можно и зголемување на болничките трошоци за луѓето и зголемување на трошоците на државата за здравствена заштита;
* постојниот закон пропишува плаќање на надоместок од страна на производителите кои не се приклучени во самостојните и колективните системи за управување со пакување и отпад од пакување. Со новото законско решение, се очекува да се намалува можноста за избегнување на плаќањето на надоместокот од причина што се воведуваа обврска на Управата за јавни приходи да го следи плаќањето на надоместокот од обврзниците.
* Негативни социјални влијанија
* Недоволното искористување на отпадот од пакување како ресурс преку повторна употреба и рециклирање значи намалени можности за отварање на нови работни места со што негативно се влијае врз стапката на невработеност во државата.
* Негативни влијанија врз животната средина

Со изборот на опцијата “Не прави ништо” се доведува во прашање спроведувањето на сегашниот закон поради новиот пристап воведен со новите закони (Закон за управување со отпадот и Закон за проширена одговорност на роизводителите во управувањето со посебните текови на отпад). Истотака, идентификуваните правни недостатоци во сегишниот закон ќе продолжуваат да бидат пречка за надминување на негативните влијанија врз животната средина кои веќе се манифестираат со:

* недоволна присутност на одделното собирање на отпадот од пакување и оставање на отпадот од пакување како несортиран комунален отпад,
* депонирање на отпадот од пакување,
* користење на природните ресурси наместо користењето на рециклирани материјали.

Врз основа на горенаведените влијанија, Опцијата 1 е неприфатлива за прифаќање.

***ОПЦИЈА 2– Донесување на нов Закон за управување со пакување и отпад од пакување***

Во Оцијата 2 се нотирани повеќе позитивни од негативни влијанија. Имено како негативни влијанија може да се набројат следните:

* Можни се незначителни негативни социјални влијанија во однос на:
* зголемувањето на продажните цени на спакуваните производи што може да има влијание врз животниот стандард на населението, и
* поради воведувањето на надоместокот за биоразградливи кеси, користењето на биоразградливи кеси ќе се намали со тоа што може да се намали и работната сила во субјектите кои произведуваат пластични кеси.

Со примена на Опцијата 2 се очекуваат голем број на позитивни влијанија, и тоа:

***Економски влијанија***

* создавање еднакви услови за домашни и странски производители кои пуштат на пазар спакувани стоки;
* елиминирање на нелојалната конкуренција помеѓу компаниите кои пуштат на пазар спакувани стоки од кои настанува отпад од пакување;
* создавање на простор за отворање на нови компании, првенствено мали и средни во подрачјето на собирање, транспорт, третман и повторна употреба на отпад од пакување;
* намалување, а на подолг рок и елиминирање на постапувањето со отпадот од пакување на незаконски начин;
* овозможување на достапност на суровини за рециклаторите кои моментално функционираат во државата, а ќе поттикне и отворање на нови компании за рециклирање,
* отворање на нови работни места и подигнување на животниот стандард.

***Фискални влијанија***

* ограничување на можноста за избегнување на плаќањето на надоместокот за управување со отпад од пакување за тие производители кои не се дел од колективните системи
* финансиска гаранција за да се гарантира исполнувањето на обврските од законот,

***Социјални влијанија***

* развивање на пазарот на преработка и рециклирање со тоа и зголемување на работните места во овој сектор

***Влијанија врз животната средина***

* пуштање на пазар на пакувања кои ги исполнуваат:
  + барањата во однос на производството и составот на пакувањето
  + барањата во поглед на природата на пакувањата кои се наменети за повторна употреба
  + барањата во поглед на погодноста на пакувањето за преработка
  + барањата во поглед на нивото на концентрација на тешки метали во пакувањето
  + барањата за примена на стандарди при управувањето со пакување и отпад од пакување
  + барањата за идентификација и означување на пакувањето
* намалување на прекумерното користење на пластичните кеси,
* потикнување на крајните корисници да користат кеси за повеќекратна употреба,
* воспоставени се национални цели за собирање, преработка и рециклирање,
* потикнување на повторната употреба за примарното пакување,
* зголемување на степенот на оделно собирање, повторна употреба, преработка и рециклирање, со тоа што намалување на количините на отпадот од пакување отстранет преку депонирање.

*6.2 Ризици во спроведувањето и примената на секое од можните решенија (опции)*

За Опцијата 1 „не прави ништо “ поради воспоставениот нов пристап со Законот за управување со отпадот и Законот за проширена одговорност на производителите во управувањето со посебните текови на отпад, можно е да се појави правна неконзистентност.

За Опција 2, не се нотирани ризици.

* 1. *Препорачано решение со образложение*

Да се прифати Опцијата 2 и да се донесе новиот Закон за управување со пакување и отпад од пакување.

Оваа опција има позитивно влијание во сите погоре анализирани области и релативно мал број негативни влијанија кои со доследна примена на законот и во догледен временски период можат да се елиминираат.

Со оваа опција се очекува да се отстранат најсуштинските слабости во управувањето со пакување и отпад од пакување кои се манифестираа во изминатиот период. Со остварување на претходно опишаните цели во овој документ, очекувано е квалитетот во управувањето со отпадот од пакување да се унапредува и во долгорочен план да се достигне нивото на земјите на Европската Унија. Конечно, новиот Закон ќе значи и исполнување на обврската за транспонирање на важечкото европсното законодавство во националното законодавство.

**7. Спроведување на препорачаното решение**

*7.1 Потреба од менување на закони и подзаконска регулатива во областа или други сродни области*

*Нема*

*7.2 Потребни подзаконски акти и рок за нивно донесување*

За да се обезбеди спроведување на новиот закон потребно е да се донесуваат подзаконските акти со правен основ во предлог законот во рок од една година од донесувањето на овој закон.

Воедно, за некои одредби од законот е потребно да се донесуваат и подзаконски акти кои се предвидени да се усвојуваат врз основа на Законот за проширена одговорност на производителот во управувањето со посебните текови на отпад.

* 1. **Активности за обезбедување на ефикасно спроведување на предлогот на закон**

Заради спроведување на Законот потребно е да се преземат низа активности со цел негово ефикасно спроведување и тоа:

1. во временскиот период определен во законот потребно е да се подготват и усвојуваат подзаконските акти од овој закон,
2. усвојување на подзаконските акти од Законот за проширена одговорност на производителот во управувањето со посебните текови на отпад кои се директно поврзани со овој закон,
3. информирање на крајните корисници, трговци, како идруги субјекти за новиот ситем за управување со пакување и отпад од пакување
4. следење на законодавството на ЕУ при подготовка и усвојување на подзаконските акти.

**8. Следење и евалуација**

* 1. Начин на следење на спроведувањето

Министерството за животна средина и просторно планирање ќе го следи примената на овој закон и прописите донесени врз основа на овој закон.

Ефектите од спроведување на Предлог-Законот ќе бидат прикажани преку годишниот извештај на стручниот орган при Министерството за животна средина кој ќе биде достапен за јавноста преку ВЕБ страницата на Министерството.

* 1. *Евалуација на ефектите од предлогот на закон и рокови*

Евалуацијата на ефектите од имплементација на новиот предлог закон може да се следи врз основа на следните индикатори и тоа:

1. број на регистрирани производители кои пласират на пазар спакувани стоки,
2. бројот на регистрирани мали производители,
3. количеството на пакувања пуштени на пазарот по производител, вид на материјал и категорија,
4. местата за повратен прием на отпад од пакување по региони и општини,
5. собирните места и нивна дистрибуција по региони и општини,
6. собирните центри и нивна дистрибуција по региони и општини,
7. постигнатите цели за собирање, преработка и рециклирање,
8. количеството на извезени пакувања,
9. собрани средства по основ на платен надоместок,
10. анализа на бројот на изречени глоби,
11. анализа на траењето на прекршочните постапки и
12. анализа на наплатата на изречените глоби.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум:\_\_\_\_\_\_\_\_\_\_\_\_\_ ..................................................**

**потпис на државен секретар,**

**Ана Петровска**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_ ...........................................**

**потпис на министер,**

**Naser Nuredini**